
Előterjesztés
a Fővárosi Közgyűlés részére
Tisztelt Közgyűlés!
Előzmények:
A Mozgássérültek Budapesti Egyesülete (továbbiakban: Egyesület) a 2000. április 28. napján létrejött bérleti szerződés alapján 2010. április 30. napjáig bérelte a Fővárosi Önkormányzat tulajdonában álló, Budapest XI., Keveháza u. 19-21. szám alatti (hrsz.: 3302/52) 517 m² alapterületű helyiségcsoportot közhasznú tevékenység céljára. Az Egyesület bérleti szerződése 2010. április 30-án lejárt. A szóban forgó helyiség hasznosítását közszolgáltatás keretében ellátó BFVK Zrt. a bérleti jogviszony megszűnését követően - figyelemmel a  Fővárosi Önkormányzat tulajdonában lévő nem lakás céljára szolgáló helyiségek feletti tulajdonosi jogok gyakorlásáról szóló 40/2006. (VII. 14.) Főv. Kgy. (a továbbiakban: Helyiségrendelet) 9. § (1) bekezdésére - pályázat útján kívánta az ingatlant hasznosítani, melyhez elkészíttette a szükséges értékbecslést.  (1. sz. melléklet)
A pályázati felhívásra a Mozgássérültek Budapesti Egyesülete egyedüliként nyújtott be ajánlatot, de szerződéskötésre nem került sor, így a Mozgássérültek Budapesti Egyesülete az ingatlant a Tulajdonos képviseletében eljáró BFVK Zrt. birtokába visszaadta, azonban a tárgyalások továbbra is folytatódtak a Mozgássérültek Budapesti Egyesületével az ingatlan hasznosítására vonatkozóan.
Kérelem:
Az Egyesület 2013. február 18-án kelt levelében kérelemmel fordult a Fővárosi Önkormányzathoz  a helyiségcsoport használatába adása érdekében, amelyben  kérte, hogy az Egyesület tényleges gazdasági helyzetére tekintettel, a helyiségcsoport piaci bérleti díja és az Egyesület által vállalható bérleti díja közötti különbözetre vonatkozóan, közcélú adományozás címén, a Fővárosi Önkormányzat az Egyesület részére támogatást biztosítson. (2. sz. melléklet)
Megvizsgálva a használatba vételi igénnyel és a közcélú adományozással kapcsolatos jogszabályi rendelkezéseket Tisztelt Közgyűlést a következőkről tájékoztatatjuk.
Versenyeztetés:
A Helyiségrendelet 7. § (1) bekezdése szerint a helyiség hasznosítása során – amennyiben nem állnak fenn a versenyeztetés alól mentesítő, a rendelet 17. §-ában foglalt körülmények – a rendelet versenyeztetési szabályai szerint kell eljárni. 
A Helyiségrendelet 17. § (1) bekezdés b) pontja értelmében a versenyeztetési eljárás mellőzhető abban az esetben, ha a hasznosítás jogszabályban előírt állami vagy önkormányzati feladatot ellátó gazdálkodó szervezet javára történik.
Az Egyesület - alapító okirata szerint - a szociális igazgatásról és ellátásokról szóló 1993. évi III. törvény (továbbiakban: szociális törvény) 65/C. § szerinti támogató szolgáltatást is végez, amelynek a működtetését az állam – a szociális törvény 131/A. §-a alapján - finanszírozási szerződés útján támogatja.	
A Polgári Törvénykönyvről szóló 1959. évi IV. törvény 685. § c) pontja határozza meg a gazdálkodó szervezet fogalmát, melynek értelmében az egyesület gazdálkodó tevékenységével összefüggő polgári jogi kapcsolataira is a gazdákodó szervezetre vonatkozó rendelkezéseket kell alkalmazni, kivéve, ha a törvény e jogi személyekre eltérő rendelkezést tartalmaz.	
Az egyesülési jogról, a közhasznú jogállásról, valamint a civil szervezetek működéséről és támogatásáról szóló 2011. évi CLXXV. törvény 2. § 10. pontja szerint a gazdálkodó tevékenység azon tevékenységek összessége, amelyek a civil szervezet vagyoni, pénzügyi, jövedelmi helyzetére kiható gazdasági eseményt eredményeznek.
Fentiekre tekintettel a Mozgássérültek Budapesti Egyesülete – mint állami feladatot ellátó gazdálkodó szervezet – esetében a helyiség hasznosítása során a versenyeztetési eljárás lefolytatása mellőzhető.
Ingyenes hasznosítás:
A nemzeti vagyonról szóló 2011. évi CXCVI. törvény (továbbiakban: Nvtv.) 11.§ (13) pontja szerint nemzeti vagyon ingyenesen kizárólag közfeladat ellátása céljából, a közfeladat ellátásához szükséges mértékben hasznosítható. Hivatkozott törvény alkalmazásában közfeladatnak tekintendő a jogszabályban meghatározott állami vagy önkormányzati feladat, amit az arra kötelezett közérdekből, jogszabályban meghatározott követelményeknek és feltételeknek megfelelve végez, ideértve a lakosság közszolgáltatásokkal való ellátását, továbbá az állam nemzetközi szerződésekben vállalt kötelezettségeiből adódó közérdekű feladatokat, valamint e feladatok ellátásához szükséges infrastruktúra biztosítását is. Amint arra a versenyeztetéssel összefüggésben már utaltunk, a támogató szolgáltatások működtetését az állam biztosítja a fenntartókkal kötött finanszírozási szerződésen keresztül, tehát a támogató szolgáltatás ilyen módon állami közfeladat.
A fentiek alapján lehetőség van az ingatlan versenyeztetés mellőzésével történő, ingyenes használtba adására a Mozgássérültek Budapesti Egyesülete részére. 


ÁFA kérdése:
Az elkészített forgalmi értékbecslés (1. számú melléklet) alapján a haszonkölcsön tárgyát képező  417 m2-es ingatlan piaci bérleti díja 471.210,-Ft/hó + Áfa (1.130,-Ft/hó/m2 + Áfa) összeg. Az általános forgalmi adóról szóló 2007. évi CXXVII. törvény (ÁFA törvény) 66. § (2) bekezdése szerint szolgáltatás nyújtása esetében az adó alapját pénzben kifejezve, a termék, szolgáltatás szokásos piaci árán kell megállapítani. Ennek megfelelően a vagyonértékelésben megállapított nettó 471.210,-Ft/hó piaci bérleti díj ÁFA adó tartamát a bérbeadó Fővárosi Önkormányzatnak kell megfizetnie, amennyiben azt nem hárítja át az Egyesületre, amely azonban az ehhez szükséges financiális forrással sem rendelkezik.
Közcélú adományozás:
 Az ÁFA törvény 14. § (3) bekezdése szerint a közcélú adományozás nem minősül ellenérték fejében teljesített szolgáltatásnyújtásnak. Az ÁFA törvény 259. § 9/A. pontja alapján a közcélú adomány illetve adományozásnak minősül a közhasznú szervezet részére az egyesülési jogról, a közhasznú jogállásról, valamint a civil szervezetek működéséről és támogatásáról szóló törvényben nevesített közhasznú tevékenység támogatására fordított szolgáltatás, feltéve, hogy
a) az ügyletre vonatkozó okirat, egyéb körülmény valós tartalma alapján nem állapítható meg, hogy az nem szolgálja, vagy csak látszólag szolgálja a közhasznú, a közérdekű, továbbá - egyház esetében - a külön törvényben meghatározott célt,
b) az nem jelent vagyoni előnyt az adományozónak, az adományozó tagjának (részvényesének), vezető tisztségviselőjének, felügyelő bizottsága vagy igazgatósága tagjának, könyvvizsgálójának, illetve ezen személyek vagy a természetes személy tag (részvényes) közeli hozzátartozójának azzal, hogy nem minősül vagyoni előnynek az adományozó nevére, tevékenységére történő utalás, és
c) az adományozó rendelkezik a közhasznú szervezet, az egyház által kiállított igazolással, amely tartalmazza az adományozó és az adományozott nevét, székhelyét vagy állandó lakóhelyét, adószámát, adószám hiányában egyedi azonosítására szolgáló jelét és a támogatott célt.
Figyelembe véve, hogy az Egyesület az esélyegyenlőség területén jelentős eredményeket ért el, így pl. létrehozta a Budapest, XI. ker. Keveháza u. 19-21. számú ingatlanon működő Információs Szolgálat és Szabadidő Központot, továbbá, az elmúlt 10 évben az ingatlanon több,  a fogyatékos emberek speciális igényeinek megfelelő, fejlesztést hajtott végre, javasoljuk, hogy a Fővárosi Önkormányzat a Budapest XI., Keveháza u. 19-21. szám alatti 417 m² alapterületű helyiségcsoport használatát – az Egyesület által végzett és állami fininszírozási szerződéssel támogatott támogató szolgáltatást, valamint a közcélú adományozás jogszabályi kritériumainak meglétét is szem előtt tartva – közfeladat ellátása céljából, ingyenesen, közcélú adományként bocsássa az Egyesület rendelkezésére, azzal a feltétellel, hogy az ingatlan üzemeltetésének és fenntartásának költsége az Egyesületet terheli, továbbá az Egyesület az általa esetlegesen elvégzendő értéknövelő beruházás megtérítésére sem a haszonkölcsön időtartama alatt, sem annak megszűnését követően jogalap nélküli gazdagodás vagy más jogcímen nem tarthat igényt.


A használat jogának ingyenes biztosítása haszonkölcsön szerződés megkötésével lehetséges a Polgári Törvénykönyvről szóló 1959. évi IV. törvény 583. § (1) bekezdésében foglaltaknak megfelelően. A haszonkölcsön szerződés tervezete jelen előterjesztés 3. sz. mellékletét képezi.  
A Helyiségrendelet 7. §-ának (2) bekezdése szerint forgalmi értéktől függetlenül, helyiséget csak olyan ajánlatot tevő, illetve kérelmező részére lehet - többek között – használatba adni, aki büntetőjogi felelőssége tudatában, írásban nyilatkozik arról, hogy a Fővárosi Önkormányzat felé nincs három hónapnál régebben lejárt tartozása. Kérelmező erről szóló nyilatkozatát a 4. számú melléklet tartalmazza.
A Helyiségrendelet 35. § (1) bekezdése alapján, a helyiség ingyenes hasznosításáról a Fővárosi Közgyűlés minősített többséggel dönthet. 
A fentiek alapján az alábbi határozati javaslatot terjesztjük a Tisztelt Fővárosi Közgyűlés elé, kérve annak megtárgyalását és elfogadását. 

Határozati javaslat

A Fővárosi Közgyűlés úgy dönt, hogy:

a nemzeti vagyonról szóló 2011. évi CXCVI. törvény 11. § (13) pontjában, valamint a Fővárosi Önkormányzat tulajdonában lévő nem lakás céljára szolgáló helyiségek feletti tulajdonosi jogok gyakorlásáról szóló többször módosított 40/2006.(VII.14.) Főv. Kgy. rendelet 35. § (1) bekezdésében foglaltak alapján a Fővárosi Önkormányzat tulajdonát képező Budapest XI., Keveháza u. 19-21. szám alatti 417 m² alapterületű nem lakás céljára szolgáló helyiségcsoportot közcélú adományként támogató szolgáltatás közfeladat ellátása céljára ingyenesen a Mozgássérültek Budapesti Egyesület használatába adja azzal a feltétellel, hogy 	
- a használat határozott idejű: az állami finanszírozási szerződéssel támogatott közfeladat ellátásának idejére, de legfeljebb a haszonkölcsön szerződés aláírásának napjától számított öt év,
- a helyiségcsoport használatával összefüggésben felmerülő üzemeltetési és rezsiköltség megfizetése a Mozgássérültek Budapesti Egyesületét terheli, továbbá 	
- az Egyesület az általa esetlegesen elvégzendő értéknövelő beruházás megtérítésére sem a haszonkölcsön időtartama alatt, sem annak megszűnését követően jogalap nélküli gazdagodás vagy más jogcímen nem tarthat igényt. 	
Jóváhagyja, megköti a Mozgássérültek Budapesti Egyesületével a Budapest XI., Keveháza u. 19-21. szám alatti 417 m² alapterületű nem lakás céljára szolgáló helyiségcsoportra vonatkozó 




haszonkölcsön szerződést az előterjesztés 3. számú melléklete szerinti tartalommal, egyidejűleg felhatalmazza a BFVK Zrt. vezérigazgatóját, hogy a haszonkölcsön szerződést a Fővárosi Önkormányzat képviseletében aláírja.

határidő:	60 nap
felelős: 	Főpolgármester

Határozathozatal módja: Minősített szavazattöbbség
Budapest, 2013.              „    „

